Apr 17,2018
దిగివచ్చిన టోకు ధరల ద్రవ్యోల్బణం
న్యూఢిల్లీ: ఆహార వస్తువుల ధరలు కాస్త దిగిరావడంతో వరుసగా నాలుగో నెలా టోకు ధరల ఆధారిత ద్రవ్యోల్బణం (డబ్ల్యూపీఐ) తగ్గింది. సోమవారం ప్రభుత్వం విడుదల చేసిన తాజా డబ్ల్యూపీఐ గణాంకాల ప్రకారం.. మార్చి నెలలో టోకు ద్రవ్యోల్బణం 2.47 శాతంగా నమోదైంది. ఫిబ్రవరిలో ఇది 2.48 శాతంగా నిలిచింది. గతేడాది మార్చిలో డబ్ల్యూపీఐ 5.11 శాతంగా నమోదైందని సర్కారు తెలిపింది. మార్చిలో ఆహార పదార్థాల ధరలు 0.29 శాతం తగ్గాయి. కూరగాయల ధరలు 2.70 శాతం, పప్పు ధాన్యాల ధరలు 20.58 శాతం దిగివచ్చాయి. కాగా.. ఇంధనం, విద్యుత్తుల టోకు ద్రవ్యోల్బణం ఫిబ్రవరిలో 3.81 శాతం ఉండగా.. మార్చిలో 4.70 శాతానికి ఎగిసింది. మరోవైపు ఈ ఏడాది జనవరిలో టోకు ధరల ద్రవ్యోల్బణం 2.84 శాతంగా నమోదైనట్లు ప్రభుత్వ గణాంకాలు వెల్లడించిన విషయం తెలిసిందే.